Inkokheli zesiKristu: UNkulunkulu Akavumeli Ukudlwengulwa Kwabesifazana 
Inkokheli le ithi uNkulunkulu akavumelani lokudlwengulwa lokuhlukuluzwa kwabesifazane lamantombazane ngakho bakhuthaza ukubekwa kwemithetho elukhuni yokujezisa izigangi
HARARE — Inkokheli zokholo lwesiKristu zibika ukuba uNkulunkulu akavumelani lendaba zokudlwengulwa kanye lokuhlukuluzwa kwabesifazane lamantombazane ngakho bakhuthaza uhulumende ukuba abeke imithetho elukhuni ezasetshenziswa ukujezisa labo abadala amacala afanayo. Zithi akulani lokuba owesifazane ugqoke ngaiphi indlela okungasetshenziswa njengesizatho sokudlwengula ngoba bethi abadala amacala la bedinga usizo ngoba kuyizigulane zenqondo. Inkokheli lezi zithi uNkulunkulu ngokwakhe eluthando njalo elaya obaba ukuba bathande omkabo njengaye owathanda umhlaba wanikeza indodana yakhe ukuba ungaze watshabalala hatshi ukubahlukuluza njengalokho osekusenzakala elizweni. Abe Zimbabwe Christian Church ( ZCC ) bathi kawukho umkhuba wokholo lwesiKristu ovumela ukudlwengulwa loba ukuhlukuluzwa kwamantombazane kanye labesifazane. Enye yenkokheli yalelibandla engathandanga ukubethwa ngegama itshele intathelizindaba ukuba ukholo lwabo lukubeka sobala ukuba wonke ophatheka emisebenzini yokuhlukuluza lokudlwengula owesifazane ufana lomuntu ophambanisele uNkulunkulu ngandlela inye. Wengeze ethi labo abenza ukuganga okunje kungabantu abavukela umdali wabo okufana lalokho okwenziwa ngusatan ngakho belandela ukholo luka satan. Kuthi umfundisi Mazvarirashe Mabugu owebandla lokholo lwesiKhristu i Glad Tidings,engomunye wabaphatheke kundaba zokucebisana lozulu, uthi kuyinto edanisayo ukuba inkokheli zokholo sekuyizo esezikhokhela kundaba zokuhlukuluzwa kwabesifazane lamantombazane. Uthi uMabugu,sekuyinto edanisayo ukuba amabandla ezokholo eseguquke abangokunye endaweni yokuba yiyona ndawo umuntu angaphephela kiyo nxa esebunzimeni. Akasaphathisi abalemithwalo yabo enzima lamabandla ngoba esengaphatheka kundaba zokuhlukuluza abazalwane ikakhulu abesifazane lamantombazana kuveza uMabugu. Uthi uvumelana lombono wokuba sibe lukhuni isijeziso salabo abephula umthetho okufana lokudlwengula. Uzulu yena ukhala ngalamabandla asemphokuvumbuluka bethi akasayilandeli imithetho kaNkulunkulu ngoba ejonge ukuzitholisa inotho ngokudlelezela uzulu. Umnumzana Tobias Tavengwa oyisakhamuzi se Waterfalls eHarare usola ukwenza kukahulumende ethi ngoba nguye oyekethisayo, evumela ukuvumbuluka mahlayana kwamabandla okholo angazwisisekiyo ukuba ayisima kanjani. Uhulumende kumele awahlolisise lamabandla kubekwe imithetho elukhuni ekuthini umuntu asungule ibandla lakhe anduba avunyelwe ukwenze lokho kuveza u Tavengwa. Uthi,uTavengwa, lozulu laye abovuleka inqondo angamane avume nje esethuselwa yilezi zigebengu ngoba zicatsha ngombhalo ukufeza ezikufisayo. Umnumzana Bigboy Tshuma wase Warren Park ‘ D ’ yena uthi ubeka uzulu umlandu, ikakhulu omama, ngoba ethi nguye ovuma ukuqilibezelwa, ethatheka nje alandele inqe yiliphi ibandla elisungulwayo engazange azibuze ukuba liyisima kanjani lokuzihlolisisa inkokheli zalelobandla elitsha. Libikwa liqansa inani labahlukuluzwayo lokudlwengulwa ikakhulu abesifazane lamantombazane elizweni. Lumumo ubikwa sewukudide inkokheli ngoba lokhu kwenzakala lanxa ilizwe labeka umthetho we Anti-Domestic Violence Act. Inombolo ezivelela kwabasesipholiseni, phezu kwendaba esezithe zamangalwa, zikhomba ukuba lilokhe liqansa inani lezehlakalo zokuhlukuluzana emakhaya. Kubikwa kumangalwe izehlakalo phose inkulungwane ezilitshumi lanye -10 667 zokuhlukuluzana emakhaya ngomnyaka ka 2011, kuthi ezedlula inkulungwane ezilitshumi lantathu ( 13 170 ) zimangalwe ngomnyaka ka 2012. Kusukela ngenyanga ka Zibandlela kusiya kuMpandula amapholisa abika ukuba athole indaba phose inkulungwane ezilitshumi -9 909, ezimangaliweyo zokuhlukuluzana.